钦定古今图书集成/明伦汇编/官常典/第737卷 > 侯保 冯贵
## 钦定古今图书集成/明伦汇编/官常典/第737卷 > 侯保 冯贵

按《明外史刘儁传》：“保，赞皇人。由国子生历知襄城、赣
榆、博兴三县，有善政。交趾初设府县，择人抚绥，以保
知交州府，迁右参政。永乐十八年，黎利反，保以黄江要害筑堡守之。贼至，力拒数月，出战不胜，死。贵，武宁
人。举进士，为兵科给事中，从张辅征交趾，督兵饷，还
奏其地富实，产金珠，遂擢交趾右参议，提督金场。交”
趾采金银自此始。寻迁左参政。虽不能持廉，然莅事
明敏，善抚辑流亡。有土兵二千人，骁果善战，贵抚之
有恩。数击贼有功，中官马骐尽夺之。黎利反，贵以羸
卒数百御贼于瑰县，力屈而死。仁宗时，尚书黄福言
状，赠贵左布政使，保右布政使。